Hofbevel om elektrisiteit te herstelArgieffoto (Foto: baptisteh, Pixabay) Die burgerregte-organisasie AfriForum sowel as die burgerregte-waghond AfriSake het die Noord-Gautengse hooggeregshof Vrydag op ŉ dringende grondslag genader om ŉ bevel te bekom wat Eskom sal dwing om elektrisiteitstoevoer na onder meer Hopetown, Barkly-Wes en Strydenburg te herstel. AfriSake het reeds vroeër vandeesmaand ŉ waarskuwing aan Eskom gerig dat dit onregmatig en onbillik van die nasionale elektrisiteitsvoorsiener sou wees indien enige verbruiker se elektrisiteit afgesny word weens munisipale skuld aan Eskom. “Geen verbruiker kan verantwoordelik gehou word vir die swak bestuur van munisipale finansies, óf Eskom se invordering van agterstallige geld by munisipaliteite nie. Eskom skaad sy eie beeld verder met hierdie boelietaktiek en AfriForum sal nie toelaat dat die regering sy skuld na verbruikers verplaas nie,” het Marcus Pawson, AfriForum se hoof van plaaslike regeringsake, gesê. Die hof het Eskom se instemming om krag te herstel tot ŉ hofbevel verklaar om die partye die nodige tyd te gun om die hof volgende week weer te nader. AfriForum het die hof ook vir ŉ verklarende bevel gevra ten einde Eskom te verhoed om enige ander dorp se elektrisiteit af te sny as munisipaliteite enigsins in gebreke bly om uitstaande rekeninge aan Eskom te betaal. AfriForum het reeds alternatiewe opsies vir Eskom voorgestel oor hoe om munisipale geld van die staat af in te vorder.